Ալասան Պլեա

**Ալասան Պլեա** (, ), ֆրանսիացի պրոֆեսիոնալ ֆուտբոլիստ։ Ներկայումս հանդես է գալիս Բորուսիա Մյոնխենգլադբախի և Ֆրանսիայի ազգային հավաքականի կազմում։ Խաղում է կենտրոնական հարձակվողի դիրքում։

## Ակումբային կարիերա
### Օլիմպիկ Լիոն
Պլեան Օլիմպիկ Լիոնի ակադեմիայի սան է։ Իր պրոֆեսիոնալ դեբյուտը նշեց 2012 թվականի հոկտեմբերի 7-ին՝ փոխարինելով Բաֆետիմբի Գոմիսին Լորյանի դեմ խաղում։ Առաջին հանդիպումը եվրոպական առաջնություններում անցկացրեց նոյեմբերի 22-ին՝ Սպարտա Պրահայի դեմ խաղում։ Իր առաջին գոլը պրոֆեսիոնալ կարիերայում խփեց 2013 թվականի նոյեմբերի 7-ին՝ Եվրոպայի Լիգայի խմբային փուլի Ռիեկայի դեմ խաղում։ Օլիմպիկ Լիոնի կազմում Պլեան անցկացրեց 12 հանդիպում՝ դառնալով 1 գոլի հեղինակ։
[ձախից|մինի|249x249փքս|Պլեան [Օլիմպիկ Լիոնի կազմում 2013 թվականին]]
2014 թվականի հունվարի 31-ին Պլեան մինչև մրցաշրջանի ավարտը վարձավճարով միացավ Օսերին։ Իր դեբյուտը նշեց փետրվարի 12-ին՝ թիմի մեկնարկային կազմում խաղադաշտ դուրս գալով Ռենի դեմ խաղում։ Առաջին հանդիպումը Լիգա 2-ում անցկացրեց փետրվարի 15-ին՝ Բրեստի դեմ խաղում։ Իր առաջին գոլը Օսերի կազմում խփեց մարտի 21-ին՝ Կրետեյի դեմ խաղում։ Մայիսի 9-ին ֆրանսիացին գոլի և գոլային փոխանցման հեղինակ դարձավ Արլ-Ավինյոնի դեմ խաղում՝ 2-1 հաշվով հաղթանակ պարգևելով իր թիմին։ Օսերի կազմում Պլեան անցկացրեց 16 հանդիպում՝ դառնալով 3 գոլի և 1 գոլային փոխանցման հեղինակ։

### Նիս
**2014-15 մրցաշրջան**

2014 թվականի օգոստոսի 27-ին Պլեան 500.000 եվրոյի դիմաց տեղափոխվեց Նիս։ Իր դեբյուտը ակումբի կազմում նշեց օգոստոսի 29-ին՝ փոխարինման մտնելով Օլիմպիկ Մարսելի դեմ խաղում։ Իր առաջին գոլը Լիգա 1-ում խփեց հոկտեմբերի 26-ին՝ Գենգանի դեմ խաղում և այս խաղում տալով նաև 2 գոլային փոխանցում։ Դեկտեմբերի 6-ին Պլեան գոլի և գոլային փոխանցման հեղինակ դարձավ Կանի դեմ խաղում՝ օգնելով իր թիմին հաղթել 3-2 հաշվով։ 2015 թվականի հունվարի 16-ին ֆրանսիացին գոլ խփեց Բորդոյի դեմ հանդիպման 90-րդ րոպեին՝ 2-1 հաշվով հաղթանակ պարգևելով Նիսին։ Իր առաջին մրցաշրջանում Պլեան անցկացրեց 33 հանդիպում առաջնությունում՝ դառնալով 3 գոլի և 9 գոլային փոխանցման հեղինակ։

**2015-16 մրցաշրջան**

2015 թվականի օգոստոսի 15-ին Պլեան գոլի և գոլային փոխանցման հեղինակ դարձավ Տրուայի դեմ խաղում, իսկ հանդիպումն ավարտվեց 3-3 հաշվով։ Օգոստոսի 22-ին նա գոլ խփեց Կանի դեմ խաղում՝ օգնելով Նիսին հաղթել 2-1 հաշվով։ Սեպտեմբերին Պլեան ստացավ ծնկի ծանր վնասվածք՝ բաց թողելով 4 ամիս։ 2016 թվականի մայիսի 14-ին ֆրանսիացին դուբլ ձևակերպեց Գենգանի դեմ խաղում՝ 3-2 հաշվով հաղթանակ պարգևելով իր թիմին։ 2015-16 մրցաշրջանում Պլեան անցկացրեց 19 հանդիպում՝ դառնալով 6 գոլի և 4 գոլային փոխանցման հեղինակ։

**2016-17 մրցաշրջան**

2016 թվականի օգոստոսի 20-ին Պլեան խփեց Անժեի դեմ հանդիպման միակ գնդակը՝ 1-0 հաշվով հաղթանակ պարգևելով Նիսին։ Սեպտեմբերի 21-ին ֆրանսիացին փոխարինեց Մարիո Բալոտելիին Մոնակոյի դեմ խաղում, ապա չկարողացավ իրացնել 11-մետրանոց հարվածը, ինչից հետո դարձավ գոլի հեղինակ։ Սեպտեմբերի 25-ին նա խփեց Նանսիի դեմ խաղի միակ գոլը՝ օգնելով իր թիմին հաղթել 1-0 հաշվով։ Իր առաջին գոլը եվրոպական առաջնություններում Պլեան խփեց հոկտեմբերի 20-ին՝ Եվրոպայի Լիգայի խմբային փուլի Ռեդ Բուլ Զալցբուրգի դեմ խաղում։ Հոկտեմբերի 23-ին նա հետ-տրիկ ձևակերպեց Մեցի դեմ խաղում։ Դեկտեմբերի 4-ին ֆրանսիացին գոլի և գոլային փոխանցման հեղինակ դարձավ Թուլուզի դեմ խաղում։ 2016 թվականի փետրվարին Պլեան ստացավ ծանր վնասվածք՝ բաց թողելով մրցաշրջանի շարունակությունը։ Այս մրցաշրջանում նա անցկացրեց 32 հանդիպում՝ դառնալով 14 գոլի և 3 գոլային փոխանցման հեղինակ։

**2017-18 մրցաշրջան**

2017 թվականի օգոստոսի 16-ին Պլեան հեռացվեց խաղադաշտից Չեմպիոնների Լիգայի որակավորման փլեյ-օֆֆ փուլի Նապոլիի դեմ խաղում՝ ստանալով երկրորդ դեղին քարտը հանդիպման 80-րդ րոպեին։ Սեպտեմբերի 14-ին նա 2 գոլ խփեց Եվրոպայի Լիգայի խմբային փուլի Զյուլտե Վարեգեմի դեմ խաղում։ Սեպտեմբերի 28-ին ֆրանսիացին դուբլ ձևակերպեց Եվրոպայի Լիգայի Վիտեսի դեմ խաղում։ Դեկտեմբերի 2-ին Պլեան գոլի և գոլային փոխանցման հեղինակ դարձավ Մեցի դեմ խաղում։ 2018 թվականի մարտի 11-ին նա 4 գոլ խփեց Գենգանի դեմ խաղում՝ օգնելով Նիսին հաղթել 5-2 հաշվով։ Ապրիլի 1-ին Պլեան դուբլ ձևակերպեց Տրուայի դեմ խաղում՝ 2-0 հաշվով հաղթանակ պարգևելով իր թիմին։ Մայիսի 19-ին ֆրանսիացին գոլի և գոլային փոխանցման հեղինակ դարձավ Օլիմպիկ Լիոնի դեմ խաղում։ Նիսի կազմում Պլեան անցկացրեց 135 հանդիպում բոլոր մրցաշարերում՝ դառնալով 44 գոլի և 23 գոլային փոխանցման հեղինակ։

### Բորուսիա Մյոնխենգլադբախ
2018 թվականի հուլիսի 13-ին Պլեան 5 տարվա պայմանագիր կնքեց Բորուսիա Մյոնխենգլադբախի հետ։ Ակումբը նրա համար վճարեց 25 միլիոն եվրո։ Իր դեբյուտը նշեց օգոստոսի 19-ին՝ Գերմանիայի գավաթի Հաշտեդտի դեմ խաղում։ Այս խաղում նա դարձավ 3 գոլի հեղինակ՝ օգնելով իր թիմին հաղթել 11-1 հաշվով։ Առաջին հանդիպումը Բունդեսլիգայում անցկացրեց օգոստոսի 25-ին՝ փոխարինելով Ռաֆայելին Բայեր Լևերկուզենի դեմ խաղում։ Իր առաջին գոլը Գերմանիայի առաջնությունում խփեց սեպտեմբերի 1-ին՝ Աուգսբուրգի դեմ խաղում։ Նոյեմբերի 10-ին Պլեան հետ-տրիկ ձևակերպեց Վերդեր Բրեմենի դեմ խաղում՝ 3-1 հաշվով հաղթանակ պարգևելով Բորուսիային։

## Միջազգային կարիերա
Պլեան ներկայացրել է Ֆրանսիան տարբեր տարիքային երիտասարդական հավաքականներում։ 2012 թվականին նա մինչև 19 տարեկանների հավաքականի կազմում մասնակցեց Եվրոպայի առաջնությանը՝ խաղադաշտ դուրս գալով բոլոր 4 հանդիպումներում։ Ֆրանսիան դուրս մնաց մրցաշարի կիսաեզրափակչից՝ հետխաղյա 11-մետրանոցների հարվածաշարում պարտվելով Իսպանիային։

Ֆրանսիայի ազգային հավաքական Պլեան առաջին անգամ հրավիրվեց 2018 թվականի նոյեմբերի 12-ին՝ փոխարինելով վնասվածք ստացած Անտոնի Մարսիալին և Ալեքսանդր Լակազետին Նիդերլանդների և Ուրուգվայի դեմ խաղերի համար։ Իր դեբյուտը ազգային հավաքականում նշեց նոյեմբերի 20-ին՝ փոխարինելով Օլիվիե Ժիրուին Ուրուգվայի դեմ ընկերական խաղում։

## Կարիերայի վիճակագրություն
### Ակումբային վիճակագրություն
*2019 թվականի հունվարի 6-ի դրությամբ*

### Միջազգային վիճակագրություն
*2019 թվականի հունվարի 6-ի դրությամբ*

## Ծանոթագրություններ

## Արտաքին հղումներ
* Պլեայի պաշտոնական Տվիտերի էջը
* Պլեայի պաշտոնական Ինստագրամի էջը
* Պլեան transfermarkt-ում
* Պլեան soccerbase.com-ում
* Պլեան WhoScored.com կայքում
* Պլեան Օլիմպիկ Լիոնի պաշտոնական կայքում
* Պլեան Բորուսիա Մյոնխենգլադբախի պաշտոնական կայքում 
* Պլեան Լիգա 1-ի պաշտոնական կայքում 
* Պլեան ՈՒԵՖԱ-ի պաշտոնական կայքում
* Պլեան Ֆրանսիայի ֆուտբոլի ֆեդերացիայի կայքում 

Կատեգորիա:Բորուսիա Մյոնխենգլադբախի ֆուտբոլիստներ
Կատեգորիա:Բունդեսլիգայի ֆուտբոլիստներ
Կատեգորիա:Նիսի ֆուտբոլիստներ
Կատեգորիա:Տղամարդկանց ֆուտբոլի հարձակվողներ
Կատեգորիա:Օլիմպիկ Լիոնի ֆուտբոլիստներ
Կատեգորիա:Օսերի ֆուտբոլիստներ
Կատեգորիա:Ֆրանսիայի հավաքականի ֆուտբոլիստներ
Կատեգորիա:Ֆրանսիացի ֆուտբոլիստներ